Vervedis
Vervedis, Vervedys – upelis šiaurės vakarų Lietuvoje, Akmenės rajone; Eglesio dešinysis intakas (Ventos baseinas). Vervedžio ištakos yra ties Mažūnaičių k. Upelis teka šiaurės vakarų kryptimi, prateka Pragalvojų mišką, Ventos mieste įteka į Eglesį (0,8 km nuo jo žiočių). Išskyrus 0,2 km žemupio ruožą, beveik visa vaga sureguliuota. Gyvenvietės prie Vervedžio: Mažūnaičiai, Vervedžiai, Venta. Anot A. Vanago, upėvardžio šaknies ver- kilmė nėra iki galo aiški, įprasta ją kildinti iš ide. *u̯er- 'vanduo; lietus; upė', siejant su liet. virti, latv. vîrt.